Diari Oficial de la Generalitat Valenciana


Sumari del DOGV 9531, del 10-02-2023 (2023/1046)

RESOLUCIÓ d'1 de desembre de 2022, del director general de Qualitat i Educació Ambiental, per la qual es formula l'informe d'impacte ambiental del projecte d'aprofundiment de sondeig per a investigació d'aigües subterrànies per a reg de parcel·les, del terme municipal de Llíria (València). Expedient 194/2022/AIA (2859617).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9531

Data del DOGV
:   10-02-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/1046


Data del document
:   01-12-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ d'1 de desembre de 2022, del director general de Qualitat i Educació Ambiental, per la qual es formula l'informe d'impacte ambiental del projecte d'aprofundiment de sondeig per a investigació d'aigües subterrànies per a reg de parcel·les, del terme municipal de Llíria (València). Expedient 194/2022/AIA (2859617). [2023/1046]  
  
«Informe d'impacte ambiental  
Expedient: 194/2022/AIA (2859617).  
Títol: Aprofundiment de sondeig per a investigació d'aigües subterrànies per a reg de parcel·les.  
Titular: Peymar Agrícola, SL.  
Òrgan substantiu: Servei Territorial d'Indústria, Energia i Mines (València).  
Expedient: ASOSUB/2021/161.  
Localització: polígon 40, parcel·la 17, partida Los Herreros, del terme municipal de Llíria (València).  
  
Descripció del projecte  
La finalitat del projecte presentat per Peymar Agrícola, SL, és l'aprofundiment d'un sondeig ja existent en una parcel·la de la seua propietat, concretament a la parcel·la 17, polígon 40, situada a la partida Los Herreros del terme municipal de Llíria (València), per a la investigació d'aigües subterrànies. L'aigua extreta del sondeig es pretén utilitzar per al reg gota a gota d'un conjunt de parcel·les de les quals el promotor posseeix la titularitat/contracte d'arrendament. Així mateix, s'ha presentat davant aquest òrgan ambiental el projecte per a la transformació a regadiu dels esmentats terrenys a la partida Los Herreros (referència de l'expedient: 133/2022/AIA), el qual és objecte d'una avaluació d'impacte ambiental independent a aquest expedient.  
El sondeig que es pretén aprofundir va ser realitzat amb autorització d'obra, tramitat en el Servei Territorial d'Indústria, Energia i Mines de València, amb l'expedient ASOSUB/2021/161. El sondeig es va executar fins a la profunditat final de 100 m. El resultat d'aquest sondeig va ser positiu, però no va permetre bombar un cabal d'aigua subterrània suficient per a cobrir les necessitats de la finca. Per tant, es pretén realitzar el reaprofundiment del sondeig fins als 250 m de profunditat per a poder aconseguir recursos d'un aqüífer més profund.  
Amb el reaprofundiment d'aquesta captació es podran ampliar les prestacions del sondeig inicial i així satisfer les necessitats hídriques per a un conjunt de 106 parcel·les, les quals sumen una superfície total de 64,86 ha, en les quals es pretén plantar cultiu de garrofera disposada en intensiu i reg gota a gota.  
Tenint en compte la superfície màxima de cultiu d'aquest estudi, i la dotació mitjana establida de 2000 m³/ha, el volum màxim demandat ha de pujar a: 64,86 ha x 2.000 m³/ha = 129.720 m³/any. El sondeig ha de bombar aquest volum fonamentalment entre els mesos d'abril a juliol, per tant, el volum mitjà mensual a aportar serà de 32.430 m³, la qual cosa suposa uns cabals mitjans i puntes per a 12 h de bombament aproximats de 25,023 l/s (1.501,38 l/min) de cabal mitjà demandat.  
  
El sondeig es realitzarà pel mètode de rotopercussió amb martell de fons. El tram inicial del sondeig, ja perforat, s'ha realitzat amb els següents diàmetres de perforació: de 0 a 1 m, amb martell de 450 mm de diàmetre; d'1 a 15 m, amb martell de 380 mm de diàmetre, i de 15 a 100 m de profunditat, amb martell de 311 mm de diàmetre. El nou tram projectat de 100 a 250 m de profunditat es realitzarà amb martell de 311 mm de diàmetre.  
Durant l'execució del sondeig s'introduirà una canonada auxiliar per al revestiment de la paret d'aquest, amb diàmetre i profunditat suficient. A continuació, s'instal·larà una canonada de revestiment definitiva per l'interior de la canonada auxiliar, i després es retirarà aquesta. Una vegada entubat el primer tram del sondeig, es perforarà per l'interior de la canonada i s'entubarà al seu torn amb una canonada de diàmetre adequat, que quedarà per dins de l'anterior canonada, com a entubament definitiu. El diàmetre de la canonada definitiva de 0 a 250 m de profunditat serà de 250/260 mm de diàmetre interior/exterior i 5 mm de grossària. No es preveu la cimentació de cap tram en el sondeig projectat.  
Des dels 100 als 120 m de profunditat es travessaran argiles i margues grises amb alternança de calcàries. De 120 a 160 m calcàries grises, i ocre, amb trams carstificats. Finalment, de 160 a 250 m es travessaran calcàries grises i gris fosc. La previsió és que a partir dels 70 metres es perforen les formacions amb més possibilitats aqüíferes. Per tant, es col·locarà una canonada ranurada de 250/260 mm de diàmetre des dels 70 als 250 m de profunditat.  
A l'inici de l'obra es construirà una bassa per a emmagatzematge dels detritus extrets del sondeig. Aquesta bassa es construirà mitjançant excavació en el sòl. Les parets de la bassa no sobreeixiran de la rasant del terreny més de 0,5 m. Durant els treballs de perforació i en finalitzar aquesta, el contractista retirarà els detritus emmagatzemats en la bassa, netejarà la zona i traslladarà els residus a un abocador controlat autoritzat per les autoritats mediambientals competents.  
Es preveu realitzar un assaig de bombament, d'almenys 24 hores de duració, amb un equip de bombament de potència, capaç d'elevar aproximadament 30 l/s a 150 mca. La instal·lació de la bomba i les canonades d'impulsió i conducció s'instal·laran després de l'execució del sondeig i de l'assaig que determine els paràmetres hidràulics de l'àrea que es pretén perforar, juntament amb els cabals de bombament òptims. Una vegada acabades les obres, es col·locarà una tapa o tancament enroscat o soldat a la boca de la perforació.  
La zona on se situa el sondeig es localitza dins de la massa d'aigua subterrània, denominada 080.132 Las Serranías, corresponent a la conca del Xúquer.  
  
Tramitació administrativa  
Mitjançant l'escrit signat amb data 17.10.2022 pel cap del Servei Territorial d'Indústria, Energia i Mines de València (referència de l'expedient ASOSUB/2021/161), es va traslladar a aquest òrgan ambiental l'expedient de l'esmentada obra, a fi de ser sotmés al procediment d'avaluació ambiental simplificada segons l'annex II, grup 3 de la Llei 21/2013, de 9 de desembre, d'avaluació ambiental.  
Vista la informació continguda en l'expedient, es considera que es disposa d'elements de judici suficients per a realitzar l'avaluació d'impacte ambiental simplificada.  
  
Criteris ambientals  
A partir del document tècnic tramitat, de l'anàlisi efectuada, així com de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
  
Característiques del projecte  
a) Durant la fase d'execució, la superfície afectada serà l'ocupada pels equips de perforació, canonades, maquinària auxiliar i la bassa de recollida de llots i detritus de la perforació.  
La vegetació que presenta i que, per tant, pot ser afectada en executar les obres, serien el matoll i la vegetació característica del bosc baix de la zona. Esmentar la presència d'alguna garrofera, però no estaran afectades per l'actuació. Per tant, l'impacte ambiental que es produirà serà poc significatiu.  
En el cas que s'anul·le el sondeig, on s'indique que el resultat de la perforació és negatiu, es desmantellaria la bomba emprada per al sondeig i deixaria d'extraure's aigua de l'aqüífer.  
b) S'estima que el termini màxim d'execució de les obres de captació d'aigua subterrànies, com també de les instal·lacions elevadores, serà de tres mesos.  
c) Els residus que es generaran durant les obres procedeixen principalment del material extret en la perforació del sondeig.  
Durant el procés de perforació es generaran llots que s'evacuaran a la bassa construïda a aquest efecte. A mesura que la bassa s'òmpliga, l'empresa encarregada de la gestió de residus no perillosos els retirarà del lloc. Aquests llots són innocus i s'acaben mesclant amb els detritus que s'extrauen del propi sondeig, omplint així la bassa. En finalitzar les obres, es quedarà totalment emplenada i integrada en la parcel·la.  
d) No s'ha plantejat l'acumulació d'efectes negatius respecte a altres projectes. En tot cas, els possibles efectes hidrogeològics relatius amb l'ús i consum de recursos naturals (aigua), entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 de l'annex II).  
  
Ubicació del projecte  
El sondeig està situat en la partida Los Herreros, polígon 40, parcel·la 17, del terme municipal de Llíria (València), amb referència cadastral 46149A04000017.  
La situació geogràfica de la perforació està definida per les coordenades UTM ETRS89: X = 692.090; Y = 4.392.905, fus 30.  
L'emplaçament es troba en una zona classificada com a sòl no urbanitzable protegit (zona rural protegida) segons el visor cartogràfic de la Generalitat Valenciana. El lloc està allunyat d'espais naturals protegits i espais pertanyents a la Xarxa Natura 2000. Es troba a uns 10 m de distància a zona forestal, per tant, es considera com a zona d'influència forestal de conformitat amb la Llei 3/1993, de 9 de desembre, forestal de la Comunitat Valenciana.  
  
Característiques del potencial impacte  
a) Els efectes contaminants de l'actuació es limiten a l'ús de maquinària (emissió de gasos de combustió, partícules de pols, sorolls i vibracions). El risc d'accidents queda regulat per les normes laborals i de seguretat minera, que competeixen a l'òrgan substantiu, i és poc probable que puguen arribar a tindre efectes ambientals de consideració.  
  
b) Al marge de l'aprofitament hídric, l'ús de recursos naturals resulta irrellevant en aquest tipus d'obres, així com la generació de residus, més enllà del detritus generat per la perforació i els seus additius (escumants) al qual s'afigen els materials procedents de l'excavació de la bassa de llots que, per la seua escassa magnitud, caràcter terrigen i naturalesa inerta, no constituiran, segons el projectista, un problema d'eliminació. La lixiviabilitat total, el contingut de contaminants en aquests i l'ecotoxicitat del lixiviat són poc significatius i, en particular, no hauran de suposar risc per a la qualitat de les aigües superficials ni subterrànies.  
c) No s'afecta cap espai natural protegit ni pertanyent a la Xarxa Natura 2000. No es preveu un impacte significatiu sobre la vegetació ni sobre la fauna ni sobre la biodiversitat, excepte el que es puga produir amb caràcter puntual i temporal durant l'execució dels treballs a causa de l'ús de la maquinària. Tampoc es preveu afecció a altres elements ambientals, ni a béns culturals, restes arqueològiques ni altres elements catalogats del patrimoni cultural valencià. S'adoptaran, no obstant això, les mesures preventives i de control i seguiment per a comprovar el normal desenvolupament de les obres i per si es produeix qualsevol troballa fortuïta o situacions imprevistes.  
Per tant, en relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
  
Consideracions jurídiques  
El projecte d'aprofundiment per a investigació d'aigües subterrànies constitueix un cas d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb el grup 3.a.3r de l'annex II.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II, de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tant, a proposta del Servei d'Avaluació d'Impacte Ambiental, fent ús de les atribucions que tinc, resolc:  
  
Primer  
Estimar que l'execució del projecte d'aprofundiment de sondeig per a investigació d'aigües subterrànies a la parcel·la 17, polígon 40, situada a la partida Los Herreros del terme municipal de Llíria (València), sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària. Tot això, sempre que s'ajuste a les previsions del projecte, del document ambiental i als termes d'aquest informe, en particular:  
  
1r) La destinació prevista de l'aigua extreta és el reg gota a gota de parcel·les agrícoles. Les actuacions de transformació a regadiu de terrenys, en funció de la superfície afectada, constitueixen un cas d'avaluació d'impacte ambiental de conformitat amb la legislació vigent, no quedant incloses en l'abast d'aquesta resolució.  
2n) Si durant l'execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i adoptarà les mesures pertinents per a la seua protecció i conservació, de conformitat amb el que es preveu en els articles 63 i 65 de la Llei 4/1998, d'11 de juny, del patrimoni cultural valencià.  
3r) Atesa la localització del sondeig, es considera com a zona d'influència forestal segons l'article 57 de la Llei 3/1993, forestal de la Comunitat Valenciana. Per això, resulta d'aplicació el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció de riscos forestals a observar en l'execució de les obres i treballs que es desenvolupen en terreny forestal o en els voltants.  
4t) El contractista haurà de construir una bassa de llots d'unes dimensions tals que puga albergar la totalitat dels detritus, llots i additius generats durant la perforació, tenint en compte l'esponjament que es produeix després de l'extracció del material perforat.  
5é) Els materials extrets de la perforació i els de l'excavació de la bassa de llots són de naturalesa molt similar, i els dos inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa el codi LER 17 05 04 (materials naturals excavats). Els materials d'excavació disposen de regulació i gestió específica segons l'Ordre APM/1007/2017 que regula les normes de valorització de materials excavats per al seu ús en obres i operacions de rebliment diferents al lloc on es van generar. També podrien fer-ho pel Decret 200/2004, del Consell de la Generalitat, que regula l'ús de residus inerts en obres de restauració i rebliment (article 3.1.a. No obstant això, als detritus del sondeig s'aplicaria el Decret 200/2004, ja que l'Ordre APM/1007/2007, només s'aplica a materials classificats amb el codi 17 05 04. En qualsevol cas, el terreny haurà de ser restaurat perquè quede amb la seua morfologia inicial.  
6é) Durant el temps que dure l'assaig de bombament, i a fi de previndre processos erosius i evitar escolaments incontrolats, l'aigua extreta haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar erosió i possibles danys en infraestructures i propietats adjacents. Si aquests es produïren, el promotor de l'obra haurà de reparar els desperfectes i, si escau, indemnitzar els afectats pels perjudicis ocasionats.  
7é) S'haurà de preveure un seguiment adequat de les obres a fi de completar la informació hidrogeològica de l'obra i poder prendre sobre el terreny les decisions tècniques i de seguretat més adequades en cas d'incidències o imprevistos.  
8é) En el cas que, per diferents motius, es renuncie a l'ús del sondeig (falta de cabal, mala qualitat de l'aigua, ensulsiades en el pou, etc.) s'haurà de clausurar i segellar, així com de restaurar el terreny a la seua situació original ja que els pous abandonats o en desús constitueixen vies potencials puntuals de contaminació d'aqüífers i de riscos físics per a les persones.  
9é) S'haurà de preveure que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera autoritzat el projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial contra l'acte, si escau, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 1 de desembre de 2022.- El director general de Qualitat i Educació Ambiental: Joan Piquer Huerga.»